PREDKLADACIA SPRÁVA

Predkladaný návrh zákona, ktorým sa mení a dopĺňa zákon č. 314/2001 Z. z.  o ochrane pred požiarmi v znení neskorších predpisov bol vypracovaný  v súlade s Plánom legislatívnych úloh vlády Slovenskej  republiky na rok 2005. Predmetná novela  zosúlaďuje niektoré ustanovenia  zákona č. 314/2001 Z. z. o ochrane pred požiarmi v znení neskorších predpisov s právom Európskej únie, ako  aj  so všeobecne záväzným  právnymi predpismi v oblasti  stavebného konania, preukazovania zhody výrobkov a s technickými  požiadavkami  na výrobky. Zároveň sa touto novelou upresňujú niektoré povinnosti právnických osôb,  fyzických osôb-podnikateľov a fyzických osôb.

Návrh predkladanej novely tiež rozširuje  pôsobnosť pri  výkone  štátneho požiarneho dozoru, najmä pokiaľ ide o výkon kontrolnej činnosti v objektoch, v ktorých sa sústreďuje väčší počet osôb a v obytných budovách čo bude mať priaznivý dopad na protipožiarnu bezpečnosť obyvateľstva. Touto novelou sa navrhuje skvalitniť priebeh územného, stavebného a  kolaudačného konania. 

Navrhovaná novela nebude mať dopad na štátny rozpočet, rozpočty obcí a ani na  rozpočty vyšších územných celkov.